答象之謝惠黄精之作
作者：韓維
朝代：宋

paragraphs: 仙經著靈藥，茲品上不刊。
服之歲月久，衰羸反童顔。
巖居有幽子，乘時劚蒼山。
溪泉濯之潔，秋陽暴而乾。
九蒸達晨夜，候火不敢安。
持之落城市，誰復著眼看。
富貴異所嗜，口腹窮甘酸。
貧賤固不暇，錐刀乃其干。
坐使至靈物，委棄同草菅。
惟君沖曠士，敦然守高閒。
食之易爲力，天和中自完。
故以此爲饋，其容幾一簞。
報我三百言，浩浩馳波瀾。
何以喻珍重，如獲不死丹。
方當煩燠時，把玩毛骨寒。
他年靈氣成，與子驂雙鸞。